每年春、秋兩季通常都會有電視機款的更新，尤其 4 月到 6 月之間、每年的第一次「大換血」新機特別多。這時通常舊款機清貨，減價會減得特別勁、優惠同贈品亦都特別多，可以話係換機的最佳時機。不過就要留意，通常貨尾剩低數量都不會太多，早少少去電視舖格下價先有比較多選擇。如果想要新功能的話，新一代機款相當大部分亦已經在這個時間發售，所以同樣是升級好時機。不過今年款比起上年款，同一尺寸、等級之下通常都會貴 20% - 40% 不等，大家就記得要了解下新功能或者新規格自己係咪有需要再做選擇。不過好彩 4K 電視愈賣愈平，一萬蚊樓下就算最新款都有不少選擇。
五、六月係換電視好時機，上年款減超過 5 成都不出奇，甚至仲有 Blu-ray 機等不同贈品。不過尾水貨量通常不多，有興趣換機的朋友就記得早少少落舖格下價。
除了贈品，近年都好興送現金券，通常貴機送得多、平機送得少，有時除笨有精，買貴少少的機款仲划算，所以買之清記得問清楚有咩贈品、優惠、信用卡回贈等等。
別以為新機就無得平，好多時新系列都或多或少折扣優惠同贈品，通常標價同實際賣價都有少少距離，記得搵 sales 問清楚。
五千蚊都有弧形 4K 電視揀？無錯，Samsung UA49KU6880 也是五千頭就可以入手，而且也是 49 吋、不過就是弧面設計，想試下弧形電視的話亦相當之抵。
這個價位想買今年的新機都有選擇，TH-43EX600H 就是 Panasonic 今年最新的入門 4K 型號，43 吋 IPS 面板、支援 HDR、3+3 原色技術，雖然尺寸較細，不過硬件規格就幾好。
Sony KD-49X7000D，雖然「D」系列是上年的機款，不過 Sony 電視一向都比其他品牌的同級機貴，X7000D 去到水尾先有這個「筍價」。
五、六千蚊價位主要是入門機，去到七、八千蚊就已經有中階機，或者較大尺寸的入門系列揀。其實上年和今年的 4K 電視在規格上差別並不算十分大，中階機功能可能強一點，例如多了 Dolby Vision、更高的畫面更新率和流暢度等等。在硬件方面，上年開始流行「量子點」面板，通常也要到中高階機款先至配備。至於入門的大畫面選擇都有不少，例如 Samsung UA55KU6900，55 吋弧形 4K 系列，有 SmartHub 介面易用、亦有大量 App 玩。中階機的話，LG 49UH8500 也是不錯的選擇，支援 Dolby Vision、IPS 4K 量子點屏幕，同樣行 webOS 3.0 支援擴充功能。今年款的話，$7k - 8k 價位就要低一級 UJ7500 的 43 和 49 吋型號。
Samsung 的 55 吋 KU6900 系列由原本一萬六的售價大減到接近半價，功能無太特別，主要係有 4K、HDR、弧面同 55 吋大畫面。
另一款 UA49KS7300 就屬於 Samsung 上年高階的 SUHD TV 系列，街價約 $8k，配備量子點屏幕、有更靚的色彩，支援 HDR1000 技術、可以提供高達 1,000 流明亮度，而且仲有 UHD Premium 高畫質認證。
雖然是上年的機款，不過 LG 49UH8500 始終是中高階機，部分規格依然相當強，例如採用了 IPS 4K 量子點屏幕，亦支援 Dolby Vision，街價約 $7.5k。
LG 49UJ7500 街價約 $8.5k - $9k，作為今年的新款，除了 Dolby Vision 之外，仲支援 LG 的 Active HDR 技術，可因應每幀畫面獨立計算 HDR 效果，而電視系統亦升級到 webOS 3.5。
買機預算去到 $10k 的話，其實選擇就已經相當多，由上年的大尺寸中階機、到今年的中尺寸中階機都有得揀，而且新機選擇都幾多。例如 Sony KD-49X8000E、Panasonic TH-49EX680H、LG 49UJ7500 等都是一萬蚊左右，不過就已經是剛剛推出不久的新機，全部都對應 4K、HDR，有齊 Smart TV 功能，而且剛好也全部都是 49 吋。想要再大少少？今年 LG 的 55UJ6300、55UJ6500，Panasonic 的 TH-55EX600H 都是 55 吋新機，不過就偏向入門型號，並未支援 Dolby Vision 等新功能。大牌子 60 吋或以上就要撞手神大減價先至有，或者預多少少 budget 先至揀到。
今年的新機款，要到 55 吋的話通常是入門型號，LG 的 UJ6300、UJ6500 系列都是一萬蚊左右，兩者都支援 Active HDR、4K 增線以及 webOS 3.5，不過就無 Dolby Vision。
UJ6500 同 UJ6300 功能大致相同，不過外形設計就幾大分別，由底座就已經可以一眼認出。